和何斯舉戒食牛
作者：李彌遜
朝代：宋

paragraphs: 饑腸慕羶腥，如渇待拾汁。
雖窮爪掌勞，不助唇吻濕。
屬厭能幾何，忍復貴難得。
三犧良可哀，一割倘未急。
貪夫恣糜爛，梁稻委鵝鴨。
鸞刀久紛綸，餘胾猶在羃。
寧思百畝間，功大等黔赤。
翻令雜雞豚，就死不見白。
置食爲三嘆，起坐或忘幘。
若人妙箴規，隱惻鬼神泣。
由儀見古風，未使斯文缺。
藥石知良醫，樂餌止過客。
仁言可紳書，善應知響集。